Højesteret ændrer kendelsen, således at ambulant mentalundersøgelse skal iværksættes, men at betingelserne for at indhente oplysninger efter retsplejelovens § 810 ikke fandtes opfyldt
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

Ikke grundlag for at indhente oplysninger fra tiltaltes pårørende m.fl.

Sag 92/2021

Kendelse afsagt den 25. februar 2022

T
mod
Anklagemyndigheden

T skulle mentalundersøges, men der var ikke grundlag for at indhente oplysninger fra
tiltaltes pårørende eller andre privatpersoner

T var tiltalt i en række forhold, herunder for overfald på personale på et bosted og for røveri.
Kriminalforsorgen forsøgte at gennemføre en personundersøgelse i medfør af retsplejelovens §
808, hvilket T imidlertid nægtede at medvirke til.

Han blev senere akutindlagt på et børne- og ungdomspsykiatrisk center. Det fremgår af oplysninger
fra indlæggelsen bl.a., at T var kendt med diagnosen skizotypisk sindslidelse, og at han blev
indlagt på grund af forværring af de psykotiske symptomer.

Anklagemyndigheden anmodede herefter om, at T blev mentalundersøgt ambulant, samt om, at der
blev afsagt kendelse om, at Retspsykiatrisk Klinik kunne rette henvendelse til pårørende eller
andre privatpersoner med henblik på at tilvejebringe oplysninger til brug for mentalundersøgelsen.

T nægtede at medvirke til gennemførelsen af en mentalundersøgelse.

Sagen for Højesteret angik for det første, om der var grundlag for at underkaste T en ambulant
mentalundersøgelse – eller om der i første omgang skulle gennemføres en personundersøgelse,
som T nu ville medvirke til – og for det andet, om der var grundlag for at tillade, at der kunne
rettes henvendelse til T’s pårørende eller andre privatpersoner med henblik på at tilvejebringe
oplysninger til brug for mentalundersøgelsen.

I forhold til det første spørgsmål kom Højesteret frem til, at det var af betydning for sagens
afgørelse, at T blev underkastet en ambulant mentalundersøgelse, og anklagemyndighedens
anmodning herom blev derfor taget til følge.

I forhold til det andet spørgsmål kom Højesteret imidlertid frem til, at betingelserne herfor ikke var
opfyldt på det foreliggende grundlag. Højesteret henviste i den forbindelse til, at det ikke var
oplyst, hvem der skulle rettes henvendelse til og hvilke oplysninger, der herved ønskedes
tilvejebragt fra disse til brug for mentalundersøgelsen. Anklagemyndighedens anmodning herom
blev derfor ikke taget til følge.

Landsretten var kommet til et andet resultat.



/